1.	Predkladacia správa 
Materiál  pod názvom „Informácia o činnosti spoločnosti Slovenská konsolidačná, a.s.         za obdobie  november 2001 – január 2002“ sa predkladá na rokovanie vlády Slovenskej republiky na základe Uznesenia vlády Slovenskej republiky č. 376 zo dňa 2. mája 2001, úlohy B1. 
Okrem vymáhania pohľadávok, Slovenská konsolidačná, a.s. v hodnotenom  období sústredila svoju činnosť na:
•	spracovanie stratégie riešenia portfólia po prevzatí Konsolidačnej banky, š.p.ú. a prípravu jej realizácie,
•	organizačné zabezpečenie prevzatia Konsolidačnej banky,
•	predaj podielu Slovenskej konsolidačnej v Poštovej banke,
•	riešenie situácie v konkurze spoločností Calex a Nový Calex,
•	predaj akcií VÚB z vlastníctva FNM a Slovenskej konsolidačnej (prostredníctvom spoločnosti A-Index).
K 31.12.2001 SK, a.s. ukončila proces preberania dokumentácie k pohľadávkam z reštrukturalizovaných bánk, pričom SK, a.s. zabezpečila  archiváciu kompletnej úverovej dokumentácie k postúpeným pohľadávkam. 
V sledovanom období SK, a.s. venovala pozornosť kontrolnej činnosti, pričom v uvedenom období boli vykonané celkovo 3 kontroly a ku koncu januára útvar vnútorného dozoru pracoval na ďalších 2 kontrolných akciách. Kontrolná činnosť vychádzala tak z plánu kontrolnej činnosti spoločnosti, ako aj z tematických kontrol iniciovaných dozornou radou a predstavenstvom.
V sledovanom období pokračoval proces formovania vnútorného legislatívneho prostredia spoločnosti. Aktualizácia vnútorných smerníc spoločnosti bola zameraná hlavne na zvýšenie kontrolnej funkcie štatutárnych orgánov. Zároveň sa zmenou a aktualizáciou smerníc dosiahla zvýšená transparentnosť všetkých rozhodovacích procesov. Smernice riešili najmä spôsob prideľovania pohľadávok do správy  advokátskych kancelárií, výber exekútorov, konkurzných správcov a ich výmenu. V novembri 2001 sa v súvislosti s prevzatím KBB, š.p.ú. začali práce na príprave aktualizovaného kompetenčného poriadku a zásad obchodnej činnosti SK, a.s.